Diari Oficial de la Generalitat Valenciana


Sumari del DOGV 2883, del 04-12-1996 (1996/840219)

RESOLUCIÓ de 20 de agost de 1996, de la Direcció General de Treball, per la qual es disposa el registre i publicació del Conveni Col·lectiu de l'empresa Editorial Prensa Valenciana, SA, per a 1996-1997.
----------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/res/1996/08/20/(1)/dof/vci/html**

### Dades del document

Número de DOGV
:   2883

Data del DOGV
:   04-12-1996

Secció del DOGV
:   DISPOSICIONS GENERALS

Número del document
:   1996/840219


Data del document
:   20-08-1996

Organisme emissor
:   Conselleria de Treball i Afers Socials

Tipus de document
:   Resolució

RESOLUCIÓ de 20 de agosto de 1996, de la Direcció General de Treball, per la qual es disposa el registre i publicació del Conveni Col·lectiu de l'empresa Editorial Prensa Valenciana, SA, per a 1996-1997.  
Vist el text articulat del Conveni Col·lectiu de l'empresa Editorial Prensa Valenciana, SA, subscrit el dia 25 de juliol de 1996, pels representants de l'empresa i dels treballadors, presentat davant la Direcció General de Treball el dia 9 d'agost de 1996, i segons el que disposa l'article 90.2 i 3 del Reial Decret Legislatiu 1/1995, de 24 de març, de la Llei de l'Estatut dels Treballadors, i articles 2, 3 i 6, del Reial Decret 1.040/1981, de 22 de maig, sobre Registre i Dipòsit dels Convenis Col·lectius de Treball, aquesta Direcció General de Treball, d'acord amb les competències transferides segons Reial Decret 4.105/82, de 29 de desembre, resol:  
Primer  
Ordenar-ne la inscripció en el Registre de Convenis Col·lectius de Treball, d'aquesta Direcció General, i depòsit del text original del conveni, amb notificació a la Comissió Negociadora.  
Segon  
Disposar-ne la publicació en el Diari Oficial de la Generalitat Valenciana.  
València, 20 d'agost de 1996.- El director general de Treball: José Luis Colvée Millet.  
Conveni col·lectiu  
Editorial Prensa Valenciana, SA, 1996-1997  
CAPÍTOL I  
Àmbit i vigència  
Article 1. Àmbit territorial  
Les normes contingudes en aquest conveni col·lectiu seran d'aplicació a tots els centres de treball d'Editorial Prensa Valenciana, SA, en territori de la Comunitat Valenciana, constituïts i que pu-guen constituir-se en el futur, durant el temps de la seua vigència.  
Article 2. Àmbit personal  
Aquest conveni col·lectiu afectarà tot el personal que presta el seu servei en l'empresa mitjançant contracte laboral i tot aquell que ingresse amb caràcter fix o temporal, qualsevol que siga la seua comesa.  
En queden expressament exclosos:  
a) Els qui exerceixen funcions d'alt consell, alta direcció i alt govern.  
b) Professionals liberals vinculats per contractes civils de prestació de serveis.  
c) Assessors.  
d) Els corresponsals i col·laboradors que tinguen formalitzat un contracte civil amb l'empresa on s'exclou la relació laboral.  
e) Els col·laboradors i els que no mantinguen una relació continuada amb l'empresa.  
f) Els agents comercials o publicitaris que treballen per a Editorial Prensa Valenciana, SA, amb llibertat de representar altres empreses dedicades a igual o diferent activitat.  
g) Els columnistes o col·laboradors continus, que reben un pagament per prestació de serveis, encara que llur col·laboració fora periòdica i habitual.  
h) El personal autònom o pertanyent a empreses concessionàries de serveis, com el de distribució o contracte de prestació de servei amb l'Editorial Prensa Valenciana, SA.  
i) En general, aquells a què fan referència els articles 1 i 2 de la llei 8/1980, de 10 de març, de l'Estatut dels Treballadors.  
Article 3. Àmbit funcional  
Les normes d'aquest conveni afectaran totes les activitats de l'empresa Editorial Prensa Valenciana, SA, que tinguen relació amb l'elaboració, edició i impressió del diari Levante-EMV.  
Article 4. Àmbit temporal  
Aquest conveni començarà a regir a partir del dia 1 de gener de 1996 qualsevol que siga la data de la publicació en el Butlletí Oficial de la Província, i finalitzarà el 31 de desembre de 1997. La durada d'aquest conveni serà fins al 31 de desembre de 1997.  
Article 5. Pròrroga  
En complir la data del venciment, en cas que no hagués estat expressament denunciat per qualsevol de les parts amb, almenys, tres mesos de temps, aquest conveni es considerarà prorrogat per a 1998, i es pagarà en aquest any un plus conveni 97, la quantia del qual serà el 100% de l'índex de preus al consum (IPC) d'aqueix any sobre tots els conceptes salarials i extrasalarials que s'han rebut en l'any 1991. Els esmentats conceptes salarials i extrasalarials, per tant, quedarien invariables.  
I per als anys vinents s'ajustarà al que disposa l'apartat 2 de l'article 86 de l'Estatut dels treballadors.  
Article 6. Denúncia del conveni  
En el cas de no haver-hi una denúncia per qualsevol de les parts amb l'antelació mínima referida en el punt anterior, el conveni es considerarà prorrogat en els seus termes, any rere any. Si les deliberacions es prolonguen per un termini que excedeix la vigència del conveni, es considerarà aquest prorrogat provisionalment fins a l'acabament de la negociació del conveni següent, sense perjudici que el nou conveni tinga obligatòriament efectes retroactius en el cas que les negociacions esmentades sobrepassaren els terminis previstos.  
Article 7. Revisió  
Si hi haguera disposicions de rang superior a aquest conveni col·lectiu i aquestes establiren millores o limitacions a les pactades en ell, considerades en conjunt i en còmput anual, seria causa suficient perquè qualsevol de les parts firmants poguera demanar-ne la revisió.  
CAPÍTOL II  
Interpretació del conveni  
Article 8. Comissió paritària  
Es crea una comissió paritària encarregada de la interpretació, arbitratge, conciliació i vigilància del compliment de les normes contingudes en el present coveni col·lectiu.  
Aquesta comissió serà formada per tres representants designats per la direcció de l'empresa i per tres representants elegits pel comité d'empresa. Cada representant tindrà un sol vot i els acords s'adoptaran per majoria dels assistents.  
CAPÍTOL III  
Organització del treball  
Article 9. Principi general (organització treball)  
L'organització pràctica del treball i l'assignació de funcions és facultat de la direcció de l'empresa, la qual s'obliga a portar-la a efecte de tal manera que s'obtinguen les finalitats proposades amb la col·laboració del personal.  
El comité d'empresa tindrà atribuïdes funcions d'assessorament, orientació i proposta en els temes relacionats amb l'organització i racionalització. Tot canvi o modificació que per part de l'empresa es pretenga incloure, caldrà que siga comunicat al comité d'empresa amb 15 dies d'antelació, perquè aquest emeta el seu informe corresponent en els casos d'implantació o revisió de sistemes d'organització i control del treball; tot això, sense perjudici de les normes legals que li siguen d'aplicació.  
Article 10. Activitat  
Al personal adscrit al present conveni, li correspon en la seua jornada diària laboral de sis hores la confecció del material assignat amb destinació al diari Levante-EMV.  
L'edició d'altres publicacions podrà ser pactada per grups de treballadors i l'empresa, de comú acord i amb intervenció del comité d'empresa.  
Article 11. Treballs de diferent categoria  
El treballador que realitze funcions de categoria superior a les que corresponen a la categoria professional que tinguera reconeguda, per un període superior als sis mesos durant un any o vuit durant dos anys, pot reclamar a la direcció de l'empresa la classificació professional adequada.  
Contra la negativa de l'empresa i amb informe previ del comité d'empresa pot reclamar davant la jurisdicció competent.  
Quan s'exercisquen funcions de categoria superior, però no escaiga legalment o convencionalment l'ascens, el treballador tindrà dret a la diferència retributiva entre la categoria assignada i la funció que efectivament realitze.  
Si per necessitats peremptòries o imprevisibles de l'activitat productiva, l'empresari necessita destinar un treballador a tasques corresponent a una categoria inferior a la seua, sols ho podrà fer durant el temps imprescindible i es mantindrà la retribució i els altres drets derivats de la seua categoria professional i ho comunicarà als representants dels treballadors.  
CAPÍTOL IV  
Jornada i horari  
Article 12. Jornada de treball  
Al personal adscrit a aquest conveni li correspon una jornada laboral de 36 hores setmanals, repartides en 6 hores diàries de dilluns a dissabte.  
El personal amb jornada continuada tindrà dret a un descans retribuït de 20 minuts.  
Al treballador que no faça ús de l'esmentat descans, no se li computarà com a jornada extraordinària ni se li descomptarà.  
Article 13. Horari de treball  
Es manté per a aquest conveni col·lectiu, que la direcció de l'empresa, quan hi haja provades raons tècniques, organitzatives o productives, d'acord o amb l'informe preceptiu previ del comité d'empresa i amb l'aprovació de l'autoritat laboral, podrà avançar o retardar el començament dels horaris establits en dues hores com a màxim i per una sola vegada durant la vigència d'aquest conveni per a cada secció i/o torn, amb l'informe previ del comité d'empresa.  
Article 14. Canvi de torn de treball  
Abans de fer la convocatòria de qualsevol plaça es consultarà el personal de la mateixa categoria i especialitat, per si desitjara canviar de torn. En el supòsit que hi haja diverses peticions es donarà preferència al més antic de la categoria, sempre que ho permeta l'organització del treball. En el cas del personal que estant en el torn de nit passara, a petició pròpia, al torn de dia, per motiu de l'organització del treball o plaça vacant, o de nova creació, l'interessat no rebrà el plus de nocturnitat. Si el trasllat és a requeriment de l'empresa, aquesta proposarà al personal de la mateixa categoria i especialitat canviar de torn, i donarà preferència al més antic en la categoria. En aquest supòsit, si té el plus de nocturnitat i la plaça és de dia, se li mantindrà el plus de nocturnitat.  
Article 15. Jornada en diumenge (edició dilluns)  
Tots els treballadors que acorden de forma contractual o voluntàriament i de forma contínua, prestar servei el diumenge, en jornada de sis hores, per confeccionar l'edició del dilluns, percebran la quantitat de 18.168 pessetes i el dia de descans setmanal es traslladarà a un altre dia de la setmana, que es fixarà d'acord amb l'organització del treball.  
Article 16. Hores extraordinàries  
Les hores treballades que excedisquen de la jornada laboral ordinària, sense perjudici del que disposa l'article 18 i 19, dedicació especial, tindran el caràcter d'hores extraordinàries.  
Es procurarà que les hores extraordinàries que s'hagen de realitzar siguen distribuïdes per un torn rotatori entre les persones que voluntàriament vulguen realitzar-les. Si açò no és possible, es designaran les que hagen de fer els treballs corresponents, i s'establiran també torns rotatoris. Com a norma general es respectarà allò en l'article 35 de l'Estatut dels Treballadors. Mensualment s'informarà de les hores realitzades per cada treballador al comité d'empresa.  
Article 17. Nocturnitat  
Es manté el plus de nocturnitat del 25% com estableix l'Estatut dels Treballadors.  
Article 18. Règim de redacció  
18.1 Per la singularitat del treball de redacció, s'assignarà a aquest personal tasca, entenent-se per aquesta el treball o conjunt de treballs que puga realitzar normalment un redactor per la jornada que li marca aquest conveni, podent simultaniejar-se tots els treballs propis de la seua competència professional. Després de realitzada la tasca, està complida la jornada. L'establiment de tasques, seccions, torns, suplències, horaris base i, en general, l'organització pràctica del treball en la redacció, serà competència exclusiva del director, en coordinació amb les necessitats exigides per l'organització de l'empresa.  
18.2. Dedicació especial  
Atesa la naturalesa de la professió periodística, l'empresa i el personal de redacció podran negociar individualment l'augment de la jornada i la disponibilitat a qualsevol hora del dia per a cobrir necessitats informatives.  
Aquestes condicions caldrà que es pacten per temps determinat, com a màxim, per un any, renovable si és coincident la voluntat de les parts, i es concretarà en el corresponent contracte signat per ambdues. En tractar-se d'un pacte voluntari, les condicions del contracte començaran a vigir en la data mateixa de la signatura, i podrà ser rescindit abans del terme per simple preavís de qualsevol de les parts amb un mes d'antelació.  
Per dedicació especial, es pagarà un mínim de 379.914 pessetes brutes anuals.  
Article 19. Dedicació especial  
Per les peculiaritats del treball en premsa, l'empresa i el personal d'administració podrà negociar individualment l'augment de la jornada laboral i la disponibilitat a qualsevol hora del dia per a cobrir necessitats productives.  
Aquestes condicions hauran de pactar-se per temps determinat, com a màxim per un any, renovable si és coincident la voluntat de les parts, i es concretarà en l'escaient contracte signat per ambdues. En tractar-se d'un pacte voluntari, les condicions del contracte vigiran en la data mateixa de la signatura, i podrà ser rescindit abans del terme pactat per simple preavís de qualsevol de les parts amb un mes d'antelació.  
Per dedicació especial es pagarà un mínim de 379.914 pessetes brutes anuals.  
CAPÍTOL V  
Vacances, llicències i excedències  
Article 20. Vacances  
1. Tot el personal sotmés a aquest conveni gaudirà d'unes vacances anuals retribuïdes de 31 dies naturals ininterromputs.  
El primer any natural de col·locació només donarà dret al treballador a gaudir de vacances proporcionalment al temps de prestació de serveis durant aquest.  
2. L'empresa queda facultada per a fixar els torns de vacances, preferentment durant el període de juny a setembre, ambdós inclusivament, de cada any, i els atorgarà d'acord amb les necessitats del servei, procurant complaure el personal quant a l'època del seu gaudi. Els treballadors que les gaudisquen fora de l'indicat període, per necessitats de l'empresa, tindran dret a una borsa de vacances de 28.141 pessetes o 10 dies més de vacances.  
3. No podran compensar-se en metàl·lic, en tot o en part, les vacances anuals.  
4. Durant el primer trimestre de cada any, els caps de cada secció confeccionaran, conjuntament amb els treballadors afectats, el calendari de vacances, el qual es presentarà al cap de personal. Els calendaris de vacances s'aprovaran i seran definitius quan siguen aprovats per mutu acord entre el comité d'empresa i el cap de personal.  
5. Quan els dos cònjuges treballen en l'empresa, tindran preferència per gaudir llurs vacances simultàniament.  
6. La incapacitat laboral transitòria sobrevinguda durant el gaudi de les vacances, sempre que estiga justificada pel corresponent comunicat de baixa, interromp el gaudi d'aquestes. Els dies d'interrupció podran ser presos a continuació o en altres dates que permeten les necessitats del servei, sempre de comú acord amb l'empresa.  
7. La incapacitat laboral transitòria en el transcurs de l'any no donarà lloc a descomptes en el període de vacances.  
8. Quan hi haja un règim de torns de vacances, els treballadors amb fills en edat escolar tindran preferència perquè aquestes coincidisquen amb els períodes oficials de vacances escolars  
Article 21. Permisos  
El treballador, amb la justificació i avís previs, podrà absentar-se del treball amb dret a remuneració, per alguns dels motius i pel temps següent:  
a) 15 dies naturals en cas de matrimoni.  
b) 3 dies en els casos de naixement d'un fill.  
c) 2 dies en cas de malaltia greu o mort de parents fins al segon grau de consanguinitat o afinitat. Quan per aquest motiu el treballador necessite fer un desplaçament a aquest efecte, el termini serà de 5 dies.  
d) 2 dies per trasllat del domicili habitual.  
d) Pel temps indispensable per al compliment d'un deure inexcusable de caràcter públic i personal. Quan conste en una norma legal o convencional un període determinar, s'ajustarà a allò que aquest dispose pel que fa a la durada de l'absència i a la seua compensació econòmica.  
Quan el compliment del deure abans referit supose la impossibilitat de la prestació del treball degut, en més de 20% de les hores laborables en un període de tres mesos, podrà l'empresa passar el treballador afectat a la situació d'excedència regulada en l'apartat 1 de l'article 46 de l'Estatut dels Treballadors; en el supòsit que el treballador, per compliment del deure o execució del càrrec, reba alguna remuneració, es descomptarà l'import d'aquesta del salari a què tingués dret en l'empresa.   
f) Per a realitzar funcions sindicals o de representació del personal en els termes establits legalment o convencionalment.  
g) L'empresa concedirà el permís necessari (si coincideix el se torn de treball) perquè qualsevol treballador puga absentar-se del seu lloc i assistir a la consulta del seu metge particular, ginecòleg, odontòleg, etc. Perquè aquest permís siga retribuït, el treballador haurà de presentar el corresponent justificant al cap de personal.  
h) 4 dies per a tràmits de divorci.  
i) L'empresa, atenent les necessitats de treball, podrà concedir als treballadors que ho sol·liciten un permís no retribuït fins a un màxim d'una setmana de durada, per atendre assumptes propis.  
j) Els permisos per a concórrer a exàmens s'ajustaran a allò establit en l'article 23 de l'Estatut dels Treballadors.  
k) Les treballadores embarassades tindran dret a absentar-se del treball, amb dret a remuneració, per a la realització d'exàmens prenatals i de tècniques de preparació al part, amb l'avís previ a l'empresari i la justificació de la realització d'aquests dins de la jornada de treball.  
Article 22. Excedències  
1. El treballador amb, si més no, una antiguitat en l'empresa d'un any té dret que se li reconega la possibilitat de situar-se en excedència voluntària per un termini no menor d'un any i no major de cinc. Aquest dret només podrà ser exercit altra vegada pel mateix treballador si han transcorregut quatre anys des del final de l'anterior excedència.  
2. Els treballadors tindran dret a un període d'excedència, no superior a tres anys, per a tenir cura de cada fill, a comptar de la data del naixement d'aquest. Els successius fills donaran dret a un nou període d'excedència, que, si s'escau, posarà fi al que s'estigués gaudint. Quan el pare i la mare treballen, només un d'ells podrà exercir aquest dret.  
3. Així mateix, podran sol·licitar llur pas a la situació d'excedència en l'empresa els treballadors que exercisquen funcions sindicals d'àmbit provincial o superior, mentre dure l'exercici de llur càrrec representatitu, amb dret a reserva del lloc de treball i al còmput d'antiguitat i hauran de incorporar-se al seu lloc de treball dins del més següent a la data del cessament.  
4. El treballador excedent conserva només un dret preferent al reingrés en les vacants d'igual o similar categoria a la seua que hi hagueren o es produïren en l'empresa.  
5. La petició d'excedència haurà de formular-se amb 30 dies naturals de temps, almenys, i en igual termini abans de finalitzar aquella, la de reingrés. L'incompliment del termini establit per a la petició de reingrés generarà la pèrdua de tots els drets de l'excedent.  
Article 23. Festius  
Per les especials característiques del treball periodístic, els treballadors es comprometen a prestar també llurs serveis els 14 dies assenyalats per la legislació com a festes abonables. En compensació, els treballadors disposaran de 18 dies laborables. Aquest període podrà acumular-se a les vacances anuals en tot o en part, de mutu acord i sempre que ho permeta l'organització del treball.  
CAPÍTOL VI  
Període de prova, ascensos, provisió de vacants i escalafons  
Article 24. Ascens categoria professional  
En el supòsit d'ascens de categoria professional, si el treballador està rebent un sou superior al reflectit en el quadre salarial per a la categoria que tingués abans de l'ascens, se li aplicarà, en lloc de l'augment establit en el quadre salarial, el percentatge que hi haja en el quadre entre les dues categories al seu salari total, sempre que el salari que marque el quadre salarial per a la nova categoria siga inferior a l'augment salarial que resulte d'aplicar el percentatge assenyalat.  
Article 25. Ascensos personal administració  
A la categoria d'oficial de segona ascendiran automàticament els auxiliars administratius quan compliran els tres anys en la categoria d'auxiliar.  
Article 26. Període de prova  
Els treballadors i treballadores de nou ingrés podran estar sotmesos a un període de prova, que en cap cas no podrà excedir els 4 mesos per als tècnics titulats, ni els dos mesos per als altres treballadors, llevat dels no qualificats, i en aquest cas la duració màxima serà de 15 dies laborables.  
Durant el període de prova el treballador tindrà els drets i obligacions corresponents a la categoria professional i al lloc de treball que ocupe, com si fóra de plantilla, tret dels derivats de la relació laboral, que podrà produir-se a instància de qualsevol de les parts durant el seu transcurs.  
Transcorregut el període de prova sense que s'haja produït el desistiment, el contracte produirà plens efectes, i es computarà el temps dels serveis prestats en l'antiguitat del treballador en l'empresa.  
La situació d'incapacitat laboral transitòria que afecte el treballador durant el període de prova interromp el còmput d'aquest, sempre que es produïsca acord entre ambdues parts.  
Article 27. Vacants  
L'empresa anunciarà les vacants que s'hagen de cobrir en els centres de treball en què la vacant es produïsca, i detallarà:  
a) Nombre i categoria dels llocs a cobrir.  
b) Característiques del lloc.  
c) Requisits.  
d) Condicions de treball.  
e) Data d'examen, si n'hi ha.  
f) Termini de sol·licitud de la vacant.  
g) Data, lloc i horari del curset de formació, si n'hi ha, com també la data d'inscripció en aquest.  
Té preferència per a ocupar la vacant anunciada el personal de la plantilla de l'empresa i, dintre d'aquest, el de la mateixa categoria que la del lloc que s'haja d'ocupar, sempre que, al parer de l'empresa, reunisca els requisits exigits per a ocupar-lo. L'empresa designarà la persona que per mitjà de les proves o exàmens crega més convenient.  
Un representant del comité d'empresa assistirà a la realització de les proves a què fa referència aquest article, sempre que tinguen lloc, i participarà en la classificació d'aquestes. En tot cas, es designarà un tribunal compost per un representant de l'empresa, un representant del comité d'empresa i un especialista en el lloc que s'ha d'ocupar pertanyent a la plantilla d'aquesta.  
L'empresa no discriminarà les sol·licituds de persones minusvàlides que reunisquen les característiques del lloc que s'ha d'ocupar.  
Allò previst en aquest article no s'aplicarà a les vacants corresponents a llocs de les redaccions i als càrrecs de confiança en la resta de les seccions.  
Article 28. Escalafons  
En el mes de març de cada any, es publicarà l'escalafó del personal, expressiu de les situacions a 31 de desembre anterior; simultàniament, es faran conéixer les vacants, si n'hi ha.  
CAPÍTOL VII  
Beneficis i serveis socials  
Article 29. Servei militar o civil  
Tots els treballadors que s'incorporen a files, tindran reservats llurs llocs de treball durant el període que incloga el servei militar o civil reglamentari i dos mesos més, i se'ls computarà aquest temps a efecte d'antiguitat.  
Els que es troben en aquesta situació i tinguen una antiguitat mínima d'un any en l'empresa, tindran dret a percebre una gratificació mensual equivalent al 75% del salari base fixat per aquest conveni.  
Els que en reunir iguals requisits tinguen reconegut en la cartilla de la Seguretat Social la seua esposa, fills o pares, a llur càrrec, percebran una gratificació equivalent al total del salari base fixat per a llur categoria en aquest conveni.  
Si el treballador fix no s'incorpora al seu lloc, sense causa justificada, en el termini de dos mesos indicat en el paràgraf primer d'aquest article, causarà baixa en l'empresa.  
Article 30. Personal en circumstàncies especials  
El treballador que, per raons de guarda legal, tinga a la seua cura directa algun menor de sis anys o algun minusvàlid físic o psíquic, i sempre que no exercisca altra activitat retribuïda, tindrà dret a una reducció de la jornada de treball de, si més no, un terç i un màxim de la meitat de la seua duració, amb la disminució proporcional del salari corresponent. Aquest dret només podrà ser exercit per un dels pares.  
Igualment, al personal amb fills minusvàlids físics o psíquics, l'empresa li facilitarà permisos abonables quan els esmentats treballadors vulguen assistir a cursets d'orientació pedagògica per a l'educació dels seus fills, sempre que aquestos cursets coincidisquen amb la jornada laboral, i hauran de sol·licitar-ho a l'empresa amb el temps suficient.  
Article 31. Maternitat  
S'hi seguirà el que disposa la legislació vigent.  
Article 32. Plus de malaltia  
Els treballadors en situació d'incapacitat laboral transitòria derivada de malaltia comú o accident rebran el 100% de llur salari real i pagues extres, llevat de substitució, sempre que presente en termini legal la corresponent baixa mèdica. El comité d'empresa i l'empresa vetlaran per l'autenticitat de la causa de la baixa, amb l'emissió d'un informe respecte d'això; sempre que aquest siga negatiu, s'hi aplicarà la legislació vigent.  
Article 33. Ajudes a l'estudi  
L'empresa destinarà una quantitat anual de 700.304 pessetes, com a ajuda a l'estudi per als treballadors de la seua plantilla i per als fills si queda excedent, sempre que ho sol·liciten i justifiquen.  
Les normes de distribució seran les establides pel comité d'empresa i el repartiment anual serà dut a cap per una comissió nomenada per l'esmentat comité, on estarà present un membre de l'empresa.  
Article 34. Fons d'acció social  
L'empresa destinarà anualment la quantitat de 280.122 pessetes per a activitats culturals i recreatives, al servei de tot el personal, i serà l'administrador d'aquesta quantitat una comissió formada per membres del comité d'empresa i una persona de l'empresa amb veu però sense vot.  
Article 35. Economat  
L'empresa destinarà anualment la quantitat de 245.106 pessetes perquè el personal de la plantilla que ho desitge puga pagar les quotes de socis que actualment es mantenen amb Nusico.  
Article 36. Avançaments de nòmina  
L'empresa concedirà, amb la justificació prèvia suficient i sempre que la tresoreria de l'empresa ho permeta, bestretes individuals per una suma de fins a dues mensualitats brutes, que seran deduïdes dels havers del sol·licitant en el termini de 12 mesos a partir de la concessió.  
Per a gaudir d'aquest dret, el treballador haurà de tenir com a mínim un any de permanència en l'empresa.  
Fins a la total deducció de cada préstec concedit, no podrà el treballador sol·licitar-ne un altre.  
En cas que qualsevol sol·licitud siga denegada per l'empresa, el treballador podrà sol·licitar la intervenció del comité d'empresa perquè aquest intervinga davant la direcció per a l'aclariment i explicació del cas.  
Article 37. Ajudes per fills minusvàlids  
L'empresa concedirà una ajuda als treballadors que tinguen fills minusvàlids, d'igual quantia a la que perceben de l'Institut Nacional de la Seguretat Social.  
Article 38. Detenció governativa  
Quan el treballador siga detingut en l'exercici de la seua professió i per l'exercici d'aquesta, l'empresa es compromet a seguir pagant-li el total dels salaris i meritacions extraordinaris durant el termini de la seua detenció fins el moment de la seua incorporació al seu lloc de treball, i a proporcionar-li els serveis jurídics necessaris per a la seua defensa, com també les fiances corresponents, sempre que es complisquen les instruccions del director o subdirectors de la publicació.  
Article 39. Assegurança col·lectiva de vida  
L'empresa subscriurà, a favor de tots i cadascun dels treballadors, una assegurança de vida que garantirà:  
a) Mort per causa natural: 3.000.000 de pessetes.  
b) Mort per causa accidental: 6.000.000 de pessetes.  
c) Mort per accident de circulació: 6.000.000 de pessetes.  
d) Per invalidesa absoluta i permanent: 3.000.000 de pessetes.  
Article 40. Assegurança per danys  
L'empresa contractarà una pòlissa flotant d'accidents que assolirà els riscos per als desplaçaments a l'estranger del personal afectat per aquest conveni i que tinguen per objecte realitzar funcions ordenades per l'empresa.  
Article 41. Servei mèdic  
El servei mèdic estarà compost segons marque la legislació vigent.  
CAPÍTOL VIII  
Seguretat i salut laboral  
Article 42. Seguretat i salut laboral  
Els treballadors i la direcció de l'empresa reconeixen la gran importància i atenció preferent que té la seguretat i salut en el treball, i recorden que han de tenir primacia en l'actuació quotidiana les accions encaminades a protegir el treballador contra els riscs que pugen derivar-se en l'execució dels seus treballs, com també les tendents a crear i fomentar en tots els components de l'empresa l'esperit de seguretat.  
- Comissió de seguretat i salut laboral:  
Aquesta comissió del comité d'empresa té com a objecte fonamental fer arribar als treballadors les mesures adoptades amb vista a la millora de la seguretat. I també ser portadora de les inquietuds d'aquests com a autèntics col·laboradors de seguretat. Les funcions de la comissió de seguretat són:  
a) Promoure l'observança de les disposicions vigents per tal de prevenir els riscs professionals.  
b) Informar sobre el contingut de les normes de seguretat i salut en l'empresa.  
c) Realitzar visites, tant als llocs de treball com als serveis i dependències establits per als treballadors de l'empresa, a fi de conèixer les condicions relatives a l'ordre, neteja, ambient, instal·lacions, màquines, ferramentes i processos laborals, i constatar els riscs que puguen afectar la vida o salut dels treballadors.  
d) Informar dels defectes i perills que advertisquen a la direcció de l'empresa, a la qual proposarà, si escau, l'adopció de mesures preventives necessàries i qualssevol que crega convenient.  
e) Interessar en la pràctica de reconeixements mèdics els treballadors de l'empresa, segons allò acordat en les disposicions vigents.  
f) Vetlar per l'eficaç organització de la lluita contra incendis dins l'empresa.  
g) Conéixer les investigacions realitzades pels tècnics de l'empresa sobre accidents de treball i malalties professionals que es produïsquen.  
h) Investigar les causes dels accidents i de les malalties professionals produïdes en l'empresa, per tal d'evitar uns i altres, i en els casos greus i especials, practicar les informacions adients, els resultats de les quals comunicarà al director de l'empresa, al comité i a la inspecció provincial de treball.  
i) Tenir cura perquè tots els treballadors reben una informació adequada en matèria de seguretat i higiene, i fomentar la col·laboració d'aquestos en la pràctica i observança de les mesures preventives dels accidents de treball i malalties professionals.  
j) Estudiar i proposar a la direcció de l'empresa totes les mesures que calguen per obtenir i assolir unes bones condicions de seguretat i salut, que redunden en una deguda protecció de la vida i integritat física dels treballadors.  
k) Cooperar en la realització i desenvolupament de programes i campanyes de seguretat i higiene del treball en l'empresa.  
l) Promoure l'ensenyança, divulgació i propaganda de la seguretat i higiene mitjançant cursets i conferències al personal de l'empresa.  
Article 43. Treball en videoterminals  
a) Totes les persones que treballen en videoterminals passaran una revisió anual oftalmològica, a més del reconeixement general que es realitza.  
b) Tots els videoterminals estaran proveïts de filtres protectors com a mesura bàsica de seguretat. Contràriament, un treballador, amb la comunicació prèvia al seu cap immediat, podrà negar-se a la realització del seu treball.  
c) Cap treballador podrà ser obligat a romandre davant els videoterminals més temps de l'establert en la seua jornada laboral, o siga, sis hores.  
Article 44. Roba de treball  
El personal operari, fotògraf, processadors o de fotomecànica, com també el personal de tallers que transiten aquestes seccions, rebrà dues bates de treball a l'any, una en la primera quinzena de maig i l'altra en la primera quinzena de setembre.  
El personal de rotativa, tallers, mecànics magatzems, servei de manteniment, rebrà dues mudes de treball a l'any, consistents en pantalons i jaqueteta o camisa, a més del calcer adient.  
CAPÍTOL IX  
Comité d'empresa i seccions sindicals  
Article 45. Drets del comité d'empresa  
L'empresa reconeix al comité d'empresa les competències següents:  
1. Rebre informació, que li serà facilitada trimestralment, almenys, sobre l'evolució general del sector econòmic al qual pertany l'empresa, sobre la situació de la producció i vendes de l'entitat, sobre el seu programa de producció i evolució probable de l'ocupació de l'empresa, sobre els salaris desglossats de tots els treballadors, les llistes de vacances, permisos, baixes, excedències, gratificacions, hores extres.  
2. Conéixer el balanç, el compte de resultats, la memòria, i, en cas que l'empresa revestisca la forma de societat per accions, els altres documents que es donen a conéixer als socis, i en les mateixes condicions que a aquests.  
3. Emetre un informe amb caràcter previ a l'execució per part de l'empresari, de les decisions adoptades per aquest sobre les qüestions següents:  
a) Reestructuració de plantilla i cessaments totals o parcials, definitius o temporals de plantilla.  
b) Reduccions de jornada, com també trasllat total o parcial de les instal·lacions.  
c) Plans de formació professional de l'empresa.  
d) Implantació o revisió de sistemes d'organització i control de treball.  
e) Estudi de temps, establiment de sistemes de primes o incentius i valoració de llocs de treball.  
4. Emetre un informe quan la fusió, absorció o modificació de l'estatus jurídic de l'empresa supose qualsevol incidència que afecte el volum d'ocupació.  
5. Conéixer els models de contracte de treball escrit que s'utilitze en l'empresa, com també els documents relatius a la terminació de la relació laboral.  
6. Ser informat prèviament de totes les sancions imposades per faltes greus o molt greus.  
7. Conéixer trimestralment, com a mínim, les estadístiques sobre l'índex d'absentisme i les seues causes, els accidents de treball i malalties professionals i les seues conseqüències, els índexs de sinistralitat, els estudis periòdics o especials del medi ambient laboral i els mecanismes de prevenció que s'utilitzen.  
8. Exercir una tasca:  
a) De vigilància en el compliment de les normes vigents en matèria laboral, de seguretat social i ocupació, com també del respecte dels pactes, condicions i usos d'empresa en vigor, formulant, si s'escau, les accions legals avinents davant l'empresari i els organismes o tribunals competents.  
b) De vigilància i control de les condicions de seguretat i higiene en el desenvolupament del treball de l'empresa, amb les particularitats previstes en aquest ordre per l'article 44 del vigent conveni i l'article 19 de l'Estatut dels Treballadors.  
9. Participar, com es determine per conveni col·lectiu, en la gestió d'obres socials establides en l'empresa, en benefici dels treballadors o de llurs familiars.  
10. Col·laborar amb la direcció de l'empresa per a aconseguir el manteniment i l'increment de la productivitat, d'acord amb allò pactat en aquest conveni col·lectiu.  
11. Informar els seus representants en tots els temes i qüestions assenyalats en els punts anteriors, quant directament o indirectament tinguen o puguen tenir repercussió en les relacions laborals.  
12. Els informes que ha d'emetre el comité d'acord amb les competències reconegudes en els apartats anteriors, cal elaborar-los en el termini de 15 dies.  
13. Es reconeix al comité d'empresa capacitat, com a òrgan col·legiat, per a exercir accions administratives o judicials en tot allò relatiu a l'àmbit dels seus components, per decisió majoritària dels seus membres.  
14. Els membres del comité d'empresa, i aquest en el seu conjunt, observaran sigil professional en tot allò referent als apartats 1, 2, 3 i 4 del present article, i en especial en totes les matèries sobre les que la direcció assenyala expressament el caràcter reservat. En tot cas, cap document entregat per l'empresa al comité, podrà ser utilitzat fora de l'estricte àmbit d'aquella i per a distints fins dels que motivaren la seua entrega.  
15. La quitança s'entregarà en presència d'un membre del comité, si així ho desitja l'interessat.  
Article 46. Drets sindicals  
L'empresa respectarà el dret de tots els treballadors a sindicar-se lliurement. Aquesta empresa reconeix els sindicats com a elements d'interés per al degut tractament de les relacions amb els seus treballadors.  
Sense ultrapassar el màxim legal, podran ser consumides les hores retribuïdes de què disposen els membres del comité, a fi de preveure l'assistència dels membres a cursos de formació organitzats pel seu sindicat, instituts de formació i altres entitats.  
Els treballadors afiliats a un sindicat podran en l'àmbit de l'empresa:  
a) Constituir seccions sindicals, d'acord amb la legislació vigent.  
b) Realitzar reunions, amb la notificació prèvia a l'empresari, recaptar quotes i distribuir informació sindical, fora de les hores de treball i sense pertorbar l'activitat normal de l'empresa.  
c) Rebre la informació que li remeta el seu sindicat.  
d) Per tal de facilitar la difusió dels avisos que pugen interessar als afiliats al sindicat i als treballadors en general, podran utilitzar els taulers d'anunci, els quals hauran de situar-se al centre de treball en el lloc on es garantisca un adequat accés a aquest dels treballadors.  
Article 47. Garanties  
Els membres del comité d'empresa, com a representants legals dels treballadors, tindran les garanties següents:  
a) Obertura d'expedient contradictori en el supòsit de sancions per faltes greus o molt greus, on seran escoltats a part de l'interessat, el comité d'empresa.  
b) Prioritat de permanència en l'empresa respecte dels altres treballadors, en els supòsits de suspensió o extinció per causes tecnològiques o econòmiques.  
c) No ser acomiadat ni sancionat durant l'exercici de les seus funcions, ni dins l'any següent a l'expiració del seu mandat, llevat que aquesta es produïsca per revocació o dimissió, sempre que el comiat o sanció es base en l'acció del treballador en l'exercici de la seua representació, sense perjudici, per tant, d'allò establit en l'article 54 de l'Estatut dels Treballadors. Així mateix, no podrà ser discriminat en la seua promoció econòmica o professional per raó, precisament, de l'execució de la seua representació.  
d) Expressar, col·legiadament, amb llibertat, les seues opinions en les matèries concernents a l'esfera de la seua representació, i podrà publicar i distribuir, sense pertorbar el normal desenvolupament del treball, les publicacions d'interés laboral o social, comunicant-ho a l'empresa.  
e) Disposar d'un crèdit d'hores mensuals retribuïdes, cadascun dels membres del comité d'empresa, per a l'exercici de les seues funcions de representació, d'acord amb l'Estatut dels Treballadors, consistent en 20 hores.  
Per a aquest conveni es pacta l'acumulació d'hores dels distints membres del comité d'empresa, sense ultrapassar el màxim total, i podran quedar rellevats del treball sense perjudici de la seua remuneració. La cessió dïhores d'un membre del comité a l'altres es notificarà per escrit a la direcció de personal.  
Els treballadors elegits per a l'exercici d'un càrrec públic electiu dels sindicats legalment constituïts, a partir de l'àmbit provincial, podran sol·licitar el seu pas a la situació d'excedència amb dret a reserva del lloc pel temps que dure el mandat. El treballador haurà de reincorporar-se en el termini màxim de 30 dies naturals a partir del cessament en el servei, càrrec o funció.  
Els representants sindicals que participen en les comissions negociadores de convenis col·lectius mantenint la seua vinculació com a treballador en actiu en alguna empresa tindran dret a la concessió dels permisos retribuïts que calga per a l'adequat exercici de la seua tasca com a negociadors, sempre que l'empresa estiga afectada per la negociació.  
Article 48. Locals  
Es posarà a disposició del comité d'empresa i sindicats un local escaient, on podran desplegar les activitats i comunicar-se amb els treballadors, com també el mobiliari i materials d'oficina (com ara taula, cadires, arxivador, màquina d'escriure, folis i bolígrafs), necessari per a desenvolupar la seua labor, i diversos taulers d'anuncis.  
Les possibles discrepàncies seran resoltes per l'autoritat laboral, amb l'informe previ de la inspecció de treball.  
Article 49. Assemblea de treballadors  
1. Atés l'article 4 de l'Estatut dels Treballadors, els treballadors d'una mateixa empresa tenen dret a reunir-se en assemblea.  
L'assemblea podrà ser convocada pel comité d'empresa o per un nombre de treballadors no inferior al 33% de la plantilla. L'assemblea serà presidida, en tot cas, pel comité d'empresa, el qual serà responsable del normal desenvolupament d'aquesta, com també de la presència en l'assemblea de persones no pertanyents a l'empresa. Només s'hi podran tractar d'assumptes que figuren prèviament inclosos en l'ordre del dia. La presidència comunicarà a l'empresari la convocatòria i els noms de les persones pertanyents a l'empresa que hagen d'assistir a l'assemblea, i acordarà amb aquest les mesures adients per a evitar perjudici en l'activitat normal de l'empresa.  
2. Quan per treballar-se per torn, per insuficiència dels locals o per qualsevol altra circumstància no puga reunir-se simultàniament tota la plantilla sense perjudici o alteració en el normal desenrotllament de la producció, les diverses reunions parcials que hagen de fer-se es consideraran com a una sola i datades en el dia de la primera.  
Article 50. Convocatòria  
La convocatòria, amb expressió de l'ordre del dia proposat pels convocats, es comunicarà a l'empresari amb 48 hores d'antelació, a mínim, i aquest haurà d'acusar-ne recepció.  
Article 51. Votacions  
Quan se sotmeta per part dels convocants l'adopció d'acords que afecten el conjunt dels treballadors, es requerirà per a la validesa d'aquells el vot favorable personal, lliure, directe i secret, inclòs el vot per correu, de la meitat més un dels treballadors de l'empresa o centre de treball.  
L'esmentada votació es regirà pel cens actualitzat en aquell moment. En la votació, es responsabilitzarà el comité d'empresa de la correcta realització d'aquesta i donarà fe per escrit de la seua resolució.  
Article 52. Lloc de reunió  
1. El lloc de reunió serà el centre de treball i serà designat per l'empresa i el comité d'empresa, de comú acord, si les condicions d'aquest ho permeten, i aquesta tindrà lloc fora de les hores de treball, tret d'acord amb l'empresari.  
2. L'empresari haurà de facilitar el centre de treball per a la realització de l'assemblea, llevat dels casos següents:  
a) Si no es compleixen les disposicions d'aquesta llei.  
b) Si han transcorregut menys de dos mesos des de l'última reunió realitzada.  
c) Si encara no s'han rescabalat o consolidat el rescabalament pels danys produïts en alteracions ocorregudes en alguna reunió anterior.  
d) Tancament legal de l'empresa.  
Les reunions informatives sobre convenis col·lectius que els siguen d'aplicació no estaran afectades per l'apartat b).  
Article 53. Canvis tecnològics   
Davant la implantació de noves tecnologies i si es produeixen excedents de plantilla, l'empresa, sobre la base de l'esperit de readaptació, facilitarà als treballadors afectats una recol·locació en altres seccions del periòdic en la mesura en què siga possible.  
Igualment, l'empresa, per mitjà dels cursets de formació professional corresponents, fomentarà l'adequació dels seus treballadors per ocupar un nou lloc de treball.  
Atés que el criteri de l'empres és la readaptació del seus treballadors, l'empresa preveurà, també, que les futures places de treball que es crearan en l'administració i en la redacció (en aquesta última secció només fins a redactor), puguen ser ocupades pel personal excedent.  
Els excedents passaran a integrar un borsa de treball l'objectiu de la qual serà cobrir totes les places que es crearan en un futur, sempre que acrediten condicions professionals per ocupar-les satisfactòriament a parer de l'empresa.  
Com a complement al que s'ha expressat abans, el personal afectat per la implantació de les noves tecnologies podrà acollir-se a un sistema de baixes incentivades, consistents en la percepció de dos terços del salari anual brut que ha estat percebent. Caldrà que hi haja sol·licitud a aquest efecte.  
CAPÍTOL XIV  
Condicions econòmiques  
Article 54. Clàusula de revisió salarial  
Posat que el IPC corresponent a 1996 i 1997 registre un increment superior al 4%, es produirà una revisió salarial en l'excés sobre l'indicada xifra, i fins al 4,5% per cent, tan prompte com es constate oficialment aquesta circumstància.  
Aquests increments es pagaran amb efecte de l'1 de gener de 1996 i 1997 i servirà per consegüent com a base de càlcul per a l'increment salarial de 1997 i 1998 i per a dur-lo a terme es prendrà com a referència els salaris utilitzats per a realitzar els augments pactats en cada any.  
La revisió salarial es pagarà en una sola paga durant el primer trimestre de 1997 i 1998.  
Article 55. Beneficis  
L'empresa pagarà al personal en concepte de participació en beneficis, una paga per un import d'un 8% dels salaris reals percebuts durant l'any immediatament anterior. És a dir, 12 mensualitats més les pagues extraordinàries de març, juliol i desembre. L'esmentada quantitat es prorratejarà en 15 mensualitats, i es pagarà conjuntament amb el salari mensual, aplicant-se com fins ara s'ha fet.  
Article 56. Remuneracions  
El personal inclòs en aquest conveni rebrà 12 pagues anuals, més tres pagues extraordinàries de l'import d'una mensualitat cadascuna, amb exclusió del plus de jornada partida, corresponent als mesos de març, juliol i desembre, en la quantia fixada per a cada categoria professional. Aquestes tres pagues es rebran abans dels dies 15 de març, 17 de juliol i 24 de desembre.  
En el supòsit que es gaudisquen les vacances abans de juny, l'empresa concedirà un avançament de fins a la totalitat d'una mensualitat.  
Article 57. Plus de jornada partida  
Només es pagarà el plus de jornada partida quan les necessitats del treball exigisquen que el temps de treball assignat amb caràcter fix es dividisca en dos períodes.  
L'import d'aquest plus es fixa en 13.677 pessetes mensuals. Acabat aquest tipus de jornada, no es rebrà aquest plus.  
Article 58. Menyscapte de diners  
El caixer rebrà una compensació econòmica de 6.079 pessetes mensuals, que tindrà la consideració de bestreta.  
Article 59. Ús de vehicle propi  
Els treballadors no podran ser obligats a utilitzar el seu vehicle per a qüestions de treball, i l'empresa haurà de fer-se càrrec de les despeses de desplaçament en el mitjà de transport que prèviament s'hi pacte. En cas que el treballador, voluntàriament, utilitze l'automòbil propi per a qualsevol tipus de desplaçament urbà o interurbà per assumptes laborals, rebrà 34 pessetes per quilòmetre recorregut, en concepte de despeses de combustible i amortització, que hauran de ser-li pagades abans de transcorregut un mes des del viatge en qüestió.  
Article 60. Plus d'antiguitat  
El personal comprés en aquest conveni rebrà augments periòdics per anys de servei consistents en el pagament de triennis en la quantia de 5.319 pessetes.  
No es computarà a efecte d'antiguitat el temps d'excedència voluntària.  
Els augments periòdics per anys de servei començaran a meritar-se a partir del primer dia del mes en què es complisca cada trienni.  
Article 61. Plus de transport  
Els treballadors que siguen traslladats al centre de treball situat en el polígon industrial Fuente del Jarro de la localitat de Paterna, rebran 7.903 pessetes mensuals (durant 12 mesos a l'any) en concepte de plus de transport, en compensació de les despeses de transport.  
Allò previst en l'article 59 (ús del vehicle propi) d'aquest conveni col·lectiu no és aplicable als supòsits de trasllat de centre de treball, sinó únicament a aquells en què un treballador a instàncies de l'empresa haja d'eixir del centre de treball per dur a terme gestions de qualsevol índole. Aquest article només afectarà la plantilla actual.  
Article 62. Plus de mobilitat horària  
Ateses les característiques del treball en premsa, l'empresa podrà negociar individualment la disponibilitat d'horari laboral, de manera que l'empresa puga modificar l'horari de treball quan ho crega escaient.  
Aquestes condicions hauran de pactar-se per temps determinat, com a màxim per un any, renovable si és coincident la voluntat de les parts, i es concretarà en l'escaient contracte signat per ambdues. En tractar-se d'un pacte voluntari, les condicions del contracte estaran vigents en la data mateixa de la seua signatura, i podrà ser rescindit abans del terme pactat per simple preavís de qualsevol de les parts amb un mes d'antelació.  
Per tant, aquest plus de mobilitat horària, per un import de 13.677 pessetes mensuals, únicament i exclusivament es pagarà quan s'haurà pactat amb el treballador en la forma prevista en el paràgraf anterior, Sense que compense un excés de la jornada laboral.  
Article 63. Compensació i absorció  
1. Com que el que ha estat pactat és un tot orgànic i indivisible, es considerarà el conveni col·lectiu nul i sense cap efecte en el supòsit que no fóra aprovat per les autoritats administratives o laborals competents un cap pacte fonamental a parer de qualsevol de les parts negociadores.  
2. Operarà la compensació i absorció quan els salaris realment pagats en el seu conjunt i còmput anual siguen més favorables per a tots els treballadors que els fixats en l'ordre normatiu o convencional de referència.  
Article 64. Complement personal  
Aquells treballadors que han estat rebent el complement personal, seguiran rebent-lo d'ara en avant, sense que sobre aquest complement puga operar la compensació i absorció establits en l'article 63 d'aquest conveni col·lectiu.  
Article 65. Acord econòmic  
Es pacta per a aquest conveni un augment salarial del 4% per a 1996 i un altre 4% per a 1997.  
València, 25 de julio de 1996  
Per la part social   
José V. Aleixandre Porcar   
Vicente García Vidal   
Andres Hernández de Sa   
Lorenzo Mateo de la E.   
Manuel Molines Momparler  
Tomás Martínez Canet  
Soledad Pérez Fernández  
Juan Bta. Cabota Garrido  
Luis P. Pérez Martín  
Per la part econòmica  
Jesus Prado Sánchez  
Lorenzo Galiana Gallach  
Ana Sánchez Valle


Còpia Permalink ELI